বুধবার রাজ্য বিজেপির সদর দফতরে তিল ধারণের জায়গা ছিল না। দলের অসংগঠিত শ্রমিক সেলের রাজ্য সভাপতি অজয় অগ্নিহোত্রী বলেন, ‘‘প্রায় ৫০০ লোক বিজেপিতে যোগ দিতে এসেছেন। যাঁদর মধ্যে শ’তিনেক মতুয়া সম্প্রদায়ের মানুষ এবং শ’দুয়েক দক্ষিণ ২৪ পরগনার সান্ধু-সন্ত সম্প্রদায়ের মানুষ।’’ রাজ্য বিজেপির সংগঠনের সাধারণ সম্পাদক সুব্রত চট্টোপাধ্যায়, সহ সভাপতি বিশ্বপ্রিয় রায়চৌধুরীর উপস্থিতিতে যোগদানের অনুষ্ঠানও হয়। আর ঠিক তখনই দফতরের বাইরে দাঁড়িয়ে থাকা ‘সাধু-সন্ত’দের একাংশ দাবি করেন, বিজেপি নয়, কোনও রাজনৈতিক দলেই যোগদানের কোনও ইচ্ছা তাঁদের নেই। বানতলা থেকে আসা তেমনই এক বৈষ্ণব সাধু রঘুনন্দন দাসের বক্তব্য, ‘‘৬০০ টাকা নিয়ে এক জন বলল কলকাতায় নিয়ে যাওয়া হবে। সঙ্গে রাখতে হবে আধার কার্ডের ফোটোকপি এবং তিনটে পাসপোর্ট সাইজ ছবি। যা দেখে আমাদের ট্রেন-বাসের ফ্রি পাস দেওয়া হবে। ভাতারও ব্যবস্থা করে দেওয়া হবে।’’